***Betegtájékoztató***

# Fülkagyló-deformitás műtétje

***Kedves Betegünk!***

Az előzetes vizsgálatok alapján Önnél a hallójáratok bemenetét szűkítő fülkagyló-deformitás áll fenn, mely miatt a fülkagylók porcait érintő rekonstrukciós műtétre van szükség.

## 1. A műtét (beavatkozás) menete

A műtét során a fülkagyló hátsó részén ejtett metszésből, a fülkagyló bőrének leválasztását követően a porcot újraalakítva feltágítjuk a hallójárat-bemeneteket. Az új állapotot belső, porcot érintő varratokkal rögzítjük.

## 2. Az érzéstelenítés lehetőségei, veszélyei

A helyi érzéstelenítés menetét a beavatkozás ismertetésénél részleteztük. Nagyon ritkán a helyi érzéstelenítéssel kapcsolatban felléphetnek az alábbi reakciók:

* allergiás reakció (duzzanatok, viszketés, vérkeringési rendszer reakciója, shock)
* idegrendszeri mellékhatások (nyugtalanság, görcsök, légzészavar) - vérnyomás emelkedés, vérnyomásesés, szívritmuszavarok

## 3. Általános műtéti kockázat

A műtétek általános veszélyei, úgymint trombózis/embólia, sebfertőzés, keringési reakciók rendkívül ritkák. A műtét kapcsán kivitelezett egyszerű beavatkozások sem teljesen veszélytelenek azonban: infúzió bekötése, centrális vénakatéter behelyezése is szükségessé válhat. A fektetés, műtéti előkészítés során perifériás idegsérülést okozó nyomási károsodás, a nyaki gerinc sérülése is kialakulhat. A műtéti fertőtlenítés, elektromos kés használata során gyulladások, hegek, égési sérülések keletkezhetnek. Kérdezze meg orvosát, hogy Önnél nem áll-e fenn fokozott trombózis, vagy embóliaveszély. A véralvadást befolyásoló gyógyszerek használata megnövelheti az utóvérzés rizikóját.

## 4.A műtét (beavatkozás) lehetséges mellékhatásai, veszélyei és szövődményei

**a. Tipikus, illetve gyakori jelenségek a műtét (beavatkozás) után** Műtét után gyakran alakul ki duzzanat, véraláfutás.

## b. Ritkán előforduló mellékhatások és szövődmények a beavatkozás után

A beavatkozás után előfordulhat sebgennyedés, elhúzódó sebgyógyulás, vérzés. A behelyezett belső varrat(ok) elégtelensége esetén a műtét előtti állapot visszaállhat, ilyenkor ismételt varratbehelyezésre lehet szükség.

**5. A műtét utáni időszak (kb. két hét) fontosabb teendői (amire figyelni kell!)** Fülét, fülkagyló és hallójárat bemenet környékét óvja nyomástól, víztől.